bluuebunny/crossref_metadata_2025 huggingface dataset:
Μελέτη της επίδρασης των συμπυκνωμένων αυτόλογων παραγόντων στην ενσωμάτωση των αυτομοσχευμάτων στα τούνελ ανακατασκευής του προσθίου χιαστού συνδέσμου
Authors: Σταραντζής Κωνσταντίνος
Published: August 2021

Σκοπός: Στην παρούσα μελέτη, εξετάζονται τα πρώιμα και μεσοπρόθεσμα κλινικά και απεικονιστικά αποτελέσματα με και χωρίς τη χρήση συμπυκνωμένων αυτόλογων αιμοπεταλιακών στην ανακατασκευή των ΠΧΣ. Η μελέτη επικεντρώνεται στην διερεύνηση της επίπτωσης των παραγόντων αυτών στο φαινόμενο της διεύρυνσης των σηράγγων. Μέθοδος: Πρόκειται για μια διπλή τυφλή, προοπτική, τυχαιοποιημένη μελέτη. 51 ασθενείς συμπλήρωσαν το πρωτόκολλο. Οι ασθενείς που έλαβαν μέρος τυχαιοποιήθηκαν σε 2 ομάδες: στην μία ομάδα έγινε χρήση ΣΑΑΠ ενώ η άλλη χρησιμοποιήθηκε ως ομάδα ελέγχου. Οι ασθενείς αναλύθηκαν με βάση τις μαγνητικές τομογραφίες και την κλινική τους εξέταση, πρώιμα μετεγχειρητικά (1 μήνα) αλλά και όψιμα (1 χρόνο) μετεγχειρητικά. Η διάμετρος των σηράγγων μετρήθηκε στην είσοδό τους στην άρθρωση, στην μεσότητά τους αλλά και στον “πάτο” τους.Αποτελέσματα: Η μελέτη επιβεβαίωσε την ύπαρξη του φαινομένου της διάταση των σηράγγων. Η μορφολογία της διάτασης ήταν κατά μέσο όρο κωνική και στις 2 ομάδες. Υπήρξε στατιστικώς σημαντική διαφορά στην διεύρυνση των τούνελ στην μεσότητα (μικρότερη διεύρυνση στους ασθενείς που έγινε χρήση ΣΑΑΠ).Το εύρημα αυτό πιθανώς επιβεβαιώνει τον ρόλο μιας δευτερογενούς βιολογικής απάντησης σε ένα μηχανικό ερέθισμα στο συγκεκριμένο φαινόμενο.Συμπεράσματα: Η χρήση ΣΑΑΠ στην ανακατασκευή του ΠΧΣ παραμένει μια ασφαλής επιλογή και δυνητικά μπορεί να αποβεί ωφέλιμη περιορίζοντας την βιολογική απάντηση σε μηχανικά ερεθίσματα που ευθύνονται για την διάταση των σηράγγων ανακατασκευής.
Οι απόψεις των γονιών γύρω από τον σχολικό εκφοβισμό και τα δικαιώματα του παιδιού
Authors: Κάργα Σταυρούλα
Published: August 2021

Η μελέτη των απόψεων και πρακτικών των γονιών γύρω από τον σχολικό εκφοβισμό και τα Δικαιώματα του Παιδιού είναι ιδιαίτερα σημαντική. Διευκολύνει την ολόπλευρη κατανόηση του προβλήματος, αναδεικνύει προβλεπτικούς παράγοντες που οδηγούν σε μείωση του φαινομένου, εντοπίζει πιθανά στερεότυπα που παρεμποδίζουν την αντιμετώπισή του και επιτρέπει το σχεδιασμό επαρκών, κατάλληλων και αποτελεσματικών δράσεων κατά του εκφοβισμού. Στην παρούσα έρευνα, συμμετείχαν 1127 γονείς των οποίων τα παιδιά φοιτούσαν σε δημοτικά σχολεία της Β. Ελλάδας. Οι γονείς συμπλήρωσαν ερωτηματολόγια για τη διερεύνηση των απόψεών τους γύρω από α) τη συχνότητα εμπλοκής των παιδιών τους σε περιστατικά εκφοβισμού β) τις στρατηγικές που υιοθετούν τα παιδιά τους, όταν εκφοβίζονται και όταν είναι παρατηρητές, γ) τις στρατηγικές που συστήνουν στα παιδιά όταν εκφοβίζονται δ) τις στρατηγικές που οι ίδιοι ακολουθούν, όταν τα παιδιά τους εμπλέκονται σε περιστατικά εκφοβισμού ε) τις γενικές αντιλήψεις τους γύρω από το φαινόμενο.Διερευνήθηκαν επίσης οι πρακτικές ανατροφής και η ψυχοκοινωνική ανάπτυξη των παιδιών τους.Τα αποτελέσματα της έρευνας καταδεικνύουν ότι οι εμπειρίες των παιδιών από τον σχολικό εκφοβισμό και οι στρατηγικές που υιοθετούν για να τον αντιμετωπίσουν (ως θύματα ή παρατηρητές) σχετίζονται με τις αντιλήψεις των γονιών γύρω από τον σχολικό εκφοβισμό και τις πρακτικές ανατροφής. Σημαντικό εύρημα αποτελεί η διαφοροποίηση των προτεινόμενων στρατηγικών, εκ μέρους των γονέων, ανάλογα με το αν τα παιδιά τους εκφοβίζουν ή εκφοβίζονται. Οι γονείς προτείνουν σημαντικούς τρόπους αντιμετώπισης προς το σχολείο, που χρειάζεται να ληφθούν σοβαρά υπόψη στο σχεδιασμό προγραμμάτων πρόληψης και παρέμβασης για τον εκφοβισμό.
Πειραματική και υπολογιστική διερεύνηση της επίπτωσης του θείου στη λειτουργία παγίδων ΝOx
Authors: Μανέτας-Βιολέτας Χρήστος
Published: August 2021

Αντικείμενο της διδακτορικής διατριβής είναι η πειραματική και υπολογιστική διερεύνηση των φαινομένων θείωσης και αποθείωσης σε παγίδες οξειδίων του Αζώτου (NOx) κινητήρων Diesel. Η βασική πειραματική μελέτη πραγματοποιήθηκε σε διάταξη συνθετικού καυσαερίου και οδήγησε στην ανάπτυξη ενός μοντέλου το οποίο μπορεί να περιγράψει και να προβλέψει τη λειτουργία της παγίδας NOx καθώς και την επίπτωση του Θείου. Ειδικότερα, προτείνονται μηχανισμοί αντιδράσεων οι οποίοι προβλέπουν τη συμπεριφορά της παγίδας ΝOx, υπό κανονικές συνθήκες λειτουργίας του κινητήρα Diesel κατά τη διάρκεια της οποίας αποθηκεύονται ανταγωνιστικά τα οξείδια του Αζώτου και του Θείου, υπό πλούσιες συνθήκες μείγματος για την αναγέννηση της παγίδας NOx, καθώς και υπό συνθήκες κύκλων φτωχού/πλούσιου μείγματος σε υψηλή θερμοκρασία με στόχο την αποθείωση της παγίδας ΝΟx. Τα παραπάνω ενσωματώθηκαν σε ένα εμπορικό λογισμικό προσομοίωσης μονολιθικού καταλυτικού μετατροπέα, με αποτέλεσμα την ανάπτυξη ενός ολοκληρωμένου μοντέλου παγίδας ΝΟx. Τέλος, το μοντέλο πιστοποιήθηκε σε μια σειρά πειραμάτων θείωσης/αποθείωσης και κύκλων οδήγησης, τα οποία πραγματοποιήθηκαν σε πέδη κινητήρα Diesel αποδεικνύοντας την δυνατότητα χρήσης του μοντέλου σε πρακτικές εφαρμογές.
Γεωμετρική μελέτη λύσεων ελλειπτικών συστημάτων μεταβολικής δομής με δυναμικά αλλαγής φάσεων και σχετικά προβλήματα ελαχιστικών επιφανειών
Authors: Φαλιάγκας Απόστολος
Published: August 2021

Το αντικείμενο της διατριβής αφορά το πρόβλημα της συνεκτικότητας ευσταθών διαμερίσεων φάσεων (stable phase partitions) για περισσότερες από δύο φάσεις, με μεθόδους οξείας διεπιφάνειας (sharp interface), καθώς επίσης και σχετικά προβλήματα μεταβολικής δομής. Η διαμέριση ενός συνόλου σε έναν αριθμό υποσυνόλων (τις “φάσεις”) έτσι ώστε η διαχωριστική επιφάνεια (η “διεπιφάνεια”) να έχει ελάχιστο εμβαδό, είναι ένα πρόβλημα της Γεωμετρικής Ανάλυσης και του Λογισμού των Μεταβολών, το οποίο είναι μεγάλης σημασίας για τις φυσικές επιστήμες και την τεχνολογία. Από φυσική άποψη έχουμε την συνύπαρξη τριών ή περισσοτέρων φάσεων σε ισορροπία ή την μηχανική ισορροπία τριών ή περισσότερων ασυμπίεστων ρευστών δεδομένου όγκου σε έναν περιέκτη.
Μελέτη επίδρασης συνδυασμένων ηλεκτρομαγνητικών πεδίων σε υγιή ελληνικό παιδικό πληθυσμό ηλικίας 11-14 ετών
Authors: Γερονικολού Στυλιανή
Published: August 2021

Σκοπός: Η διερεύνηση της επίδρασης της χρήσης κινητού τηλεφώνου στον άξονα Υποθάλαμο-Υπόφυση –Επινεφρίδια (ΥΥΕ) και το αυτόνομο νευρικό σύστημα (ΑΝΣ) παιδιών 11-14 ετών.Υλικό –Μέθοδοι: Συνδυάστηκαν ερωτηματολόγιο κλειστού τύπου (n=353) και προοπτική κλινική μελέτη παρατήρησης σε υγιείς μαθητές 11-14 ετών (n=48).Μετά από 12ωρη νηστεία, στην φάση ηρεμίας αναφοράς μετρήθηκαν στο αίμα δείκτες χρονίου στρες, φλεγμονής, θυρεοειδικής λειτουργίας, μεταβολισμού, ομοιόστασης. 30’ μετά την αιμοληψία, όλοι οι εθελοντές υπεβλήθησαν διαδοχικά στην ψυχοκοινωνική δοκιμασία Trier, παύση/ηρεμία (5’ ή 20’), κλήση κινητού τηλεφώνου (διαρκείας 3’ ή 5’), ηρεμία (0’ ή 20’). Δείγματα κορτιζόλης σιέλου (δείκτης απόκρισης άξονα στρες) ελήφθησαν στην διάρκεια (ΙΙ) και μετά από κάθε ερέθισμα (Ι), ενώ γινόταν συνεχής καταγραφή των δεικτών μεταβλητότητας της καρδιακής συχνότητας ως μέτρο του αυτονόμου νευρικού συστήματος της καρδιάς. Επίσης, με μετα-ανάλυση της βιβλιογραφίας ανιχνεύθηκε η επίδραση της διάρκειας κλήσης ή/και της ηλικίας στη μεταβλητότητα της καρδιακής συχνότητας. Αποτελέσματα: Προγνωστικοί παράγοντες απόκρισης άξονα ΥΥΕ στα ερεθίσματα αναδείχθηκαν οι θυρεοειδικές ορμόνες (περιστασιακούς χρήστες), η hsCRP και η κορτιζόλη πλάσματος (σύνολο εθελοντών). Η hsCRP επηρεάζει τη σημαντική (p<0.001) διαταραχή του μέσου διαστήματος RR κατά την διάρκεια της πεντάλεπτης κλήσης και των 20΄ που ακολουθούν αυτή. Παράλληλα, η ισορροπία συμπαθητικού-παρασυμπαθητικού εξαρτάται από την ηλικία και όχι από την διάρκεια κλήσης.Συμπεράσματα: Ο άξονας ΥΥΕ και το ΑΝΣ βρίσκονται σε ένα νεοφανή εσωτερικό διάλογο με τον άξονα υποθάλαμος-υπόφυση –θυρεοειδή, τα επίπεδα χρονίου στρες και φλεγμονής προκειμένου να αντιμετωπίσουν τα διαδοχικά ερεθίσματα στρες και της ηλεκτρομαγνητικής ακτινοβολίας. Το ΑΝΣ της καρδιάς των εφήβων αντιδρά εντονότερα από των ενηλίκων στο ερέθισμα του κινητού τηλεφώνου, ενώ, δεν επηρεάζεται από την διάρκεια της κλήσης.
Στερεοεκλεκτική σύνθεση δραστικών φαρμακευτικών ενώσεων και αναλόγων τους
Authors: Γιώτη Ευθυμία
Published: August 2021

Βασικός στόχος της παρούσας διατριβής είναι η σύνθεση μορίων που παρουσιάζουν σημαντικές φαρμακολογικές ιδιότητες, μέσω μιας συνθετικής πορείας οικονομικής και ικανής να εφαρμοσθεί στη βιομηχανική σύνθεση του κάθε μορίου.Συγκεκριμένα, αναφέρεται η προσπάθεια σύνθεσης του pregabalin (1) [(S)-3-(αμινομεθυλο)-5-μεθυλεξανοϊκό οξύ], ενός αναλόγου του γ-αμινοβουτυρικού οξέος, το οποίο ενδείκνυται για τη θεραπευτική αντιμετώπιση του νευροπαθητικού άλγους, της επιληψίας και του γενικευμένου άγχους.Στη συνέχεια, παρουσιάζεται η προσπάθεια σύνθεσης του (-)-α-καϊνικού οξέος (2) [(2S,3S,4S)-3-(καρβοξυμεθυλο)-4-(προπ-1-εν-2-υλ)πυρρολιδινο-2-καρβοξυλικό οξύ], το οποίο είναι ένα φυσικό οξύ. Είναι παρόν σε ορισμένα φύκη από τα οποία απομονώνεται, και παρουσιάζει εντομοκτόνες, ανθελμινθικές και νευροδιεγερτικές ιδιότητες, γεγονός που οδήγησε στη χρήση του στη νευροφαρμακολογία και τη θεραπεία ασθενειών όπως η επιληψία, η νόσος του Alzheimer και η ασθένεια Huntington.Τέλος, παρουσιάζεται η ολική σύνθεση του entecavir (3) (2-αμινο-9-[(1S,3R,4S)-4-υδροξυ-3-(υδροξυμεθυλο)-2-μεθυλιδενoκυκλοπεντυλ]-6,9,-διυδρο-3Η-πουριν-6-όνη), το οποίο είναι ένα από του στόματος χορηγούμενο αντιικό φάρμακο που χρησιμοποιείται για τη θεραπεία του ιού της ηπατίτιδας Β (HBV). Είναι αναστολέας της ανάστροφης μεταγραφάσης και αποτρέπει τον πολλαπλασιασμό του ιού της ηπατίτιδας Β.
Μελέτη σύνθεσης φουροσεσκιτερπενίων και σεσκιτερπενοειδών
Authors: Αναγνωστάκη Ελισσάβετ
Published: August 2021

Τα φουροσεσκιτερπένια και τα σεσκιτερπενοειδή που έχουν απομονωθεί συνιστούν μια μεγάλη οικογένεια φυσικών προϊόντων με σημαντική ποικιλία και πολυπλοκότητα μοριακής δομής καθώς και βιολογική δραστικότητα. Η πολυμορφία αυτή αποτυπώνεται στο πλήθος των υπο-κατηγοριών: γερμακράνια, γκουαϊάνια, ψευδο-γκουαϊάνια, ελεμάνια, ευδεσμάνια και λιντενάνια. Σε μια υποθετική ανθρακοκυκλική βιοσυνθετική πυραμίδα των σεσκιτερπενίων τα γερμακράνια βρίσκονται στην κορυφή της ποικιλομορφίας αυτής. Οι λακτόνες των φουροσεσκιτερπενίων παρουσιάζουν ένα ευρύ φάσμα βιολογικών ιδιοτήτων: αντι-καρκινικές, ανθελονοσιακές και αντι-βακτηριακές. Ωστόσο, παρά την πολλά υποσχόμενη βιοχημική συμπεριφορά τους, οι πραγματικές κλινικές δυνατότητες αυτών των ενώσεων και ειδικότερα τα ισομερή των 8,12-αναλόγων έχουν ελάχιστα διερευνηθεί.Για την επίτευξη αυτού του στόχου, ως κοινό ενδιάμεσο επιλέχθηκε το γερμακράνιο φουρανογερμενόνη, η σύνθεση της οποίας κατέστη δυνατή με θερμική oxy-Cope αντίδραση του ελεμανίου (5S,6R)-3,6-διμέθυλο-5-(προπ-1-εν-2-υλο)-6-βινυλο-4,5,6,7-τετραϋδροβενζοφουραν-5-όλη.Στη συνέχεια, το κοινό ενδιάμεσο εξετάστηκε ως προς τη δυνατότητά του για περαιτέρω κυκλοποίηση προς τα δομικά ανάλογα των φυσικών προϊόντων που ανήκουν στην οικογένεια των 8,12-φουροσεσκιτερπενίων. Αναλυτικότερα, το κοινό ενδιάμεσο κυκλοποιήθηκε προς το γκουαϊάνιο (S,E)-3,6,10-τριμεθυλο-6,7,8,11-τετραϋδροκυκλοδεκα[b]φουρανο-5(4H)-όνη μέσω αντίδρασης ενίου. Ακόμη, επιτεύχθηκε η σύνθεση του φυσικού προϊόντος της ζεντοαρόλης (γκουαϊάνιο) μετά από οξείδωση του κοινού ενδιαμέσου ακολουθούμενη από την αντίδραση ενίου. Στον ίδιο χρόνο, έγιναν απόπειρες προσέγγισης και άλλων παραγώγων που ανήκουν στην οικογένεια των γερμακρανίων, όπως για παράδειγμα η φουρανοδιενόνη μετά από αναγωγή του καρβονυλίου και αφυδάτωση του σχηματιζόμενου υδροξυλίου. Παράλληλα, έγιναν προσπάθειες κυκλοποίησης του ελεμανίου (5S,6R)-3,6-διμέθυλο-5-(προπ-1-εν-2-υλο)-6-βινυλο-4,5,6,7-τετραϋδροβενζοφουραν-5-όλη προς διαφορετικά δομικά παράγωγα της οικογένειας, όπως των καδινανίων και ελεμανίων μέσω κατιοντικών αντιδράσεων. Από την άλλη πλευρά, η μελέτη συνεχίστηκε πάνω στο σχηματισμό 8,12-σεσκιτερπενoειδών λακτονών μετά από οξείδωση του φουρανικού δακτυλίου του κοινού ενδιαμέσου, η οποία οδήγησε στο σχηματισμό του μεθυλικού παραγώγου του κουρδιονολιδίου. Με την προαναφερόμενη μεθοδολογία της ανιονικής οxy-Cope αντίδρασης σε υψηλότερη θερμοκρασία κατέστη δυνατή και η σύνθεση του κατάλληλου συζυγιακού παραγώγου, το οποίο οξειδώνεται αυθόρμητα προς το φυσικό προϊόν γκουεκουρκουλακτόνη.
Παρασκευή νέων πολυμερικών φορέων με την τεχνική της ηλεκτροϊνοποίησης και διαχωρισμού φάσεων για εφαρμογές σε συστήματα αποδέσμευσης φαρμάκων
Authors: Σιαφάκα Πανωραία
Published: August 2021

Το αντικείμενο της παρούσας διατριβής είναι, η παρασκευή και η in vitro μελέτη της δυνατότητας ανάπτυξης συστημάτων τοπικής μεταφοράς και ελεγχόμενης αποδέσμευσης, δραστικών φαρμακευτικών ουσιών, χρησιμοποιώντας δύο τεχνικές παραγωγής, την ηλεκτροϊνοποίηση και τη μέθοδο διαχωρισμού φάσεων. Τα πολυμερικά υλικά τα οποία χρησιμοποιήθηκαν, συντέθηκαν εξολοκλήρου στο εργαστήριο Οργανικής Χημικής Τεχνολογίας του Τμήματος Χημείας ΑΠΘ. Η έρευνα προσανατολίστηκε αρχικά στην διερεύνηση νέων πολυμερικών φορέων προερχόμενοι από φυσικά και συνθετικά βιοσυμβατά πολυμερή. Συγκεκριμένα, η χιτοζάνη η οποία τροποποιήθηκε με δυο πολυ(ακρυλικούς εστέρες) χρησιμοποιήθηκε ώστε να παραχθούν συστήματα τοπικής μεταφοράς της δραστικής ουσίας λεβοφλοξασίνης. Η μέθοδος διαχωρισμού φάσης που επιλέχτηκε, δημιουργεί ενδιαφέρουσες αρχιτεκτονικές δομές, πορώδεις, ινώδεις και φυλλώδεις. Στην παρούσα μελέτη, παρασκευάστηκαν πορώδεις δομές, ικανές να ελέγχουν την αποδέσμευση της δραστικής ουσίας. Μελετήθηκαν μορφολογικά και θερμικά χαρακτηριστικά, ιδιότητες διόγκωσης και διαλυτότητας. Οι in vitro μελέτες αποδέσμευσης σε προσομοιωμένα υγρά σώματος και η in vitro αντιβακτηριακή δράση τους, επιβεβαίωσαν την ικανότητα των δομών να δράσουν ως ικανοί τοπικοί φορείς αντιμικροβιακών ουσιών Στο δεύτερο μέρος, δύο αλειφατικοί πολυεστέρες, η πολυ(ε-καπρολακτόνη) και το πολυ(γαλακτικό οξύ) αναμείχτηκαν με τον πολυ(αδιπικό βουτυλενεστέρα) με στόχο την παραγωγή πολυμερικών μιγμάτων ώστε να ενθυλακώσουν τη δραστική ουσία τεριφλουνομίδη. Η τεχνική της ηλεκτροϊνοποίησης παράγει δομές, με ικανό πορώδες, ενώ σαν τεχνική, παράγει δομές, με υψηλή ικανότητα φόρτωσης βιομορίων. Ο μορφολογικός χαρακτηρισμός τους, επιβεβαίωσε την δημιουργία νανοδομών με ινώδη χαρακτηριστικά. Οι in vitro μελέτες αποδέσμευσης, σε προσομοιωμένα υγρά σώματος, τεκμηρίωσαν την ικανότητα των δομών να δράσουν ως ικανοί φορείς, όπου η αποδέσμευση του φαρμάκου ελέγχεται από την αρχιτεκτονική των ινών. Ανάλογα αποτελέσματα προέκυψαν με την τεχνική εξάτμισης διαλύματος. Η επαναληψιμότητα των επιθεμάτων σε χαρακτηριστικά όπως η προσρόφηση υγρασίας, βάρος και πάχος, κατατάσσει, την ηλεκτροϊνοποίηση όπως και την μέθοδο της εξάτμισης διαλύτη, ως κατάλληλες τεχνικές παραγωγής διαδερμικών επιθεμάτων.
Συμβολή στη μελέτη των σχετικά καθετοποιημένων ευθειογενών επιφανειών του χώρου Ε3 και υπερεπιφανειών του χώρου Εn+1
Authors: Παπαδοπούλου Ιωάννα-Ίρις
Published: August 2021

Αντικείμενο της παρούσας Διατριβής είναι οι ευθειογενείς επιφάνειες του τριδιάστατου Ευκλείδειου χώρου E3 και οι υπερεπιφάνειες του (n+1)-διάστατου Ευκλείδειου χώρου En+1, οι οποίες είναι σχετικά καθετοποιημένες. Αρχικά μελετάμε σχετικά καθετοποιημένες υπερεπιφάνειες του χώρου En+1 μέσω τυχαίας συνάρτησης στήριξης q. Με τη βοήθεια σχετικογεωμετρικών αναλλοιώτων βρίσκουμε μερικούς νέους χαρακτηρισμούς των ευθειογενών επιφανειών του χώρου E3 και των ελλειπτικά καμπυλωμένων υπερεπιφανειών δεύτερης τάξης του χώρου En+1. Ορίζουμε τις παράλληλες καθετοποιήσεις μιας δοσμένης επιφάνειας του χώρου En+1 και μελετάμε ορισμένες ιδιότητές τους. Στη συνέχεια, θεωρούμε μια σχετικά καθετοποιημένη στρεβλή ευθειογενή επιφάνεια Φ του Ευκλείδειου χώρου E3. Βρίσκουμε τη μορφή της συνάρτησης στήριξης q έτσι, ώστε η σχετική κάθετος σε κάθε σημείο Ρ της Φ να κείται πάνω στο αντίστοιχο κεντρικό επίπεδο (οι σχετικές αυτές καθετοποιήσεις και οι σχετικές εικόνες της Φ ονομάζονται κεντρικές) ή στο αντίστοιχο πολικό επίπεδο (οι σχετικές αυτές καθετοποιήσεις και οι σχετικές εικόνες της Φ ονομάζονται πολικές) ή η σχετική εικόνα της Φ να είναι ευθειογενής επιφάνεια με γενέτειρες παράλληλες προς τις αντίστοιχες γενέτειρες της Φ (οι σχετικές αυτές καθετοποιήσεις και οι σχετικές εικόνες της Φ ονομάζονται γραμμικές). Επίσης, προσδιορίζουμε όλες τις ευθειογενείς επιφάνειες και τις σχετικές τους καθετοποιήσεις έτσι, ώστε οι σχετικές κάθετοι σε κάθε σημείο P της Φ να είναι παράλληλες στο διάνυσμα του Darboux της Φ, η Φ να είναι γνήσια ή μη γνήσια σχετική σφαίρα ή η σχετική εικόνα της Φ να εκφυλίζεται σε καμπύλη. Δημιουργούμε μία ακολουθία ευθειογενών επιφανειών {Ψν}, οι οποίες έχουν τις αντίστοιχες γενέτειρές τους παράλληλες, ως εξής: καθετοποιούμε κεντρικά την ευθειογενή επιφάνεια Ψν-1, οπότε λαμβάνουμε την ευθειογενή επιφάνεια Ψν, η οποία είναι η κεντρική εικόνα της Ψν-1. Στη συνέχεια, μελετάμε τις ιδιότητες των κεντρικά, πολικά και γραμμικά καθετοποιημένων ευθειογενών επιφανειών. Τέλος, ορίζουμε τις γενικευμένες κεντρικές καθετοποιήσεις μιας ευθειογενούς επιφάνειας και ερευνούμε ορισμένες ιδιότητές τους.
Η επίδραση της εκπαίδευσης στην αυτοφροντίδα ασθενών με καρδιακή ανεπάρκεια
Authors: Κόλλια Ζωή
Published: August 2021

Σκοπός: Η εκτίμηση της επίδρασης της εκπαίδευσης στη συμπεριφορά αυτοφροντίδαςασθενών με καρδιακή ανεπάρκεια, καθώς και στην ποιότητα ζωής, στα ποσοστάεπανεισαγωγών, στον αριθμό ημερών νοσηλείας και στη θνητότητα.Υλικό - Μέθοδος: Από γενικό νοσοκομείο της Αθήνας, επελέγησαν τυχαία 190 ασθενείς μεκαρδιακή ανεπάρκεια να συμμετάσχουν στη νοσηλευτική παρέμβαση (n=94) ή να λάβουν τησυνήθη θεραπεία (n=96). Η παρέμβαση περιελάμβανε μία συνεδρία εκπαίδευσης απόνοσηλευτή και τη χορήγηση ενός ενημερωτικού φυλλαδίου. Δεδομένα συνελλέγησαντέσσερις φορές, η μία κατά τη διάρκεια της νοσηλείας (πρώτη) και ακολούθησαν τρειςμεταπειραματικές μετρήσεις στη διάρκεια ενός έτους, στους 3, 6, και 12 μήνες. Η αξιολόγησητης συμπεριφοράς αυτοφροντίδας πραγματοποιήθηκε με την κλίμακα EHFScBS, ενώ για τηνεκτίμηση της ποιότητας ζωής χρησιμοποιήθηκε το ερωτηματολόγιο MLWHF. Σε ειδικόέντυπο κατεγράφησαν δεδομένα σχετικά με τα ποσοστά επανεισαγωγών, τον αριθμό ημερώννοσηλείας και τη θνητότητα. Για τη στατιστική ανάλυση των δεδομένων χρησιμοποιήθηκε τοστατιστικό πρόγραμμα SPSS 18.0. Το επίπεδο στατιστικής σημαντικότητας τέθηκε στο 0,05.Αποτελέσματα: 135 ασθενείς ολοκλήρωσαν τη μελέτη. Η ομάδα παρέμβασης εμφάνισεστατιστικά σημαντική βελτίωση στη συμπεριφορά αυτοφροντίδας μετά την εκπαίδευση και τοαποτέλεσμα διατηρήθηκε καθ’ όλη τη διάρκεια παρακολούθησης, με συνολική μεταβολή τηςβαθμολογίας από την αρχική έως την τελική μέτρηση, -9,1±8,4(p<0,001). Επίσης, βελτιώθηκεη ποιότητα ζωής, με συνολική μεταβολή της βαθμολογίας για την ομάδα παρέμβασης από τηνέναρξη έως 12 μήνες μετά -19,7 ± 21,5(p <0,001). Συγκεκριμένα, για τις διαστάσεις τηςποιότητας ζωής, σωματική και συναισθηματική υγεία, οι βαθμολογίες μεταβλήθηκαν προς το καλύτερο μετά τη νοσηλεία και στις δύο ομάδες, ωστόσο, στην ομάδα παρέμβασης σεμεγαλύτερο βαθμό και η βελτίωση διατηρήθηκε ως το τέλος της ερευνητικής διαδικασίας μεμεταβολή -8,7±9,4 και -4,0±6,3 αντιστοίχως,(p<0,001). Αξιοσημείωτο είναι ότι οι καλύτερεςβαθμολογίες παρατηρήθηκαν στην πρώτη μεταπειραματική μέτρηση (3 μήνες μετά)συγκριτικά με την τελευταία και για τις δύο μεταβλητές που αξιολογήθηκαν. Επίσης,παρατηρήθηκε θετική συσχέτιση μεταξύ της συμπεριφοράς αυτοφροντίδας και της συνολικήςποιότητας ζωής(p<0,001). Οι ασθενείς της ομάδας παρέμβασης δεν βρέθηκε να είχανσημαντική διαφορά στην επιβίωση(plog-rank test=0,497), στα ποσοστά επανεισαγωγών, στοναριθμό ημερών νοσηλείας και στη θνητότητα.Συμπεράσματα: Η εκπαίδευση αναδείχθηκε ως μία σπουδαία νοσηλευτική πράξη, η οποίαβελτιώνει τη συμπεριφοράς αυτοφροντίδας και την ποιότητας ζωής των ασθενών με καρδιακήανεπάρκεια.
Νέα νανοπορώδη υλικά με βάση το γραφένιο
Authors: Διαμαντή Ευμορφία
Published: August 2021

Στην παρούσα διδακτορική διατριβή συντέθηκαν και χαρακτηρίστηκαν έξι νέες κατηγορίες υποστυλωμένων υβριδικών υλικών με βάση το γραφένιο. Η σύνθεση βασίστηκε στην χημεία ένθεσης όπου ένα φυλλόμορφο γραφιτικό υποστηρικτικό υλικό δέχεται στην ενδοστρωματικό του χώρο ανόργανα ή οργανικά μόρια. Ως υποστηρικτικά υλικά χρησιμοποιήθηκαν το οξείδιο του γραφενίου (GO) και ο νιτρικός γραφίτης τύπου ΙΙ (GN). Το GO προέκυψε από την χημική κατεργασία του γραφίτη με ισχυρά οξέα με αποτέλεσμα την δημιουργία διαφόρων λειτουργικών ομάδων οξυγόνου, όπως υδρόξυ-, καρβόξυ- και επόξυ-ομάδες που του προσδίδουν αυξημένη υδροφιλικότητα και την δυνατότητα να λαμβάνει μέρος σε αντιδράσεις για την περαιτέρω τροποποίηση του. Ο GN παρασκευάστηκε από την επίδραση του γραφίτη σε ατμίζον νιτρικό οξύ με αποτέλεσμα την εισαγωγή νιτρικών ανιόντων εντός των γραφιτικών φύλλων χωρίς να προκαλείται αλλοίωση του γραφιτικού πλέγματος . Τα μόρια που χρησιμοποιήθηκαν για την σύνθεση των υποστυλωμένων υβριδικών γραφενίων ήταν οργανοπυριτικοί κύβοι, οι οποίοι προέκυψαν από την ελεγχόμενοι υδρόλυση και συμπύκνωση οργανο-αλκοξειδίων (APTEOS και EDATMOS), πολυοξοκατιόντα αργιλίου, παράγωγα αδαμαντανίου (αδαμαντυλαμίνη), φουλένια (C60), πλήθος οργανικών ενώσεων, οι οποίες διαθέτουν τουλάχιστον μία ελεύθερη αμινομάδα, και τέλος πολυαρωματικές αμίνες. Τα υλικά που παρασκευάστηκαν χαρακτηρίστηκαν με έναν συνδυασμό τεχνικών χαρακτηρισμού όπως περίθλαση ακτίνων-Χ, φασματοσκοπίες FT-IR, Raman και XPS, θερμική ανάλυση (DTA/TG), μικροσκοπίες AFM, SEM και TEM και μετρήσεις ειδικής επιφάνειας. Πολλά από τα παραχθέντα υλικά δοκιμάστηκαν σε διάφορες εφαρμογές. Πιο συγκεκριμένα, τα υποστυλωμένα γραφένια με οργανοπυριτικούς κύβους εξαιτίας της μεγάλης ειδικής επιφάνειας που παρουσίασαν μελετήθηκαν ως προς την ροφητική τους ικανότητα σε υδρογόνο. Επίσης, ορισμένα από τα υλικά αυτής της κατηγορίας μελετήθηκαν και ως προς την ικανότητα τους να προσροφούν και άλλα αέρια (μεθάνιο και διοξείδιο του άνθρακα). Το υβριδικό υλικό του γραφενίου με αδαμαντυλαμίνη εξαιτίας του πολύ-λειτουργικού του χαρακτήρα, αρχικά μελετήθηκε σε μια περιβαλλοντική εφαρμογή για την ικανότητα δέσμευσης χλωροφαινολών από υδατικά διαλύματα. Και στην συνέχεια, δοκιμάστηκε στο πεδίο της βιοϊατρικής σε in vitro μελέτη για την αντικαρκινική του δράση όπου παρουσιάζει ισχυρή κυτταροτοξική δράση σε καρκινικά κύτταρα, ενώ δείχνει να μην επηρεάζει σημαντικά τα φυσιολογικά κύτταρα. Ορισμένα από τα οργανοτροποποιημένα γραφένια χρησιμοποιήθηκαν σαν φορείς ακινητοποίησης ενός οξειδοαναγωγικού ενζύμου (κυτόχρωμα-c). Τέλος, η κατανόηση του μηχανισμού ένθεσης των οργανικών ενώσεων στο GO άνοιξε τον δρόμο για την δημιουργία μιας νέας κατηγορίας υβριδικών υλικών. Ιδίως όσον αφορά το μόριο της ανιλίνης που θεωρείται μαζί με τα παράγωγά της εξαιρετικά τοξικές ουσίες προκαλώντας βραχυπρόθεσμες αλλά και χρόνιες επιπτώσεις στον οργανισμό.
Διερεύνηση δεικτών προεκλαμψίας δευτέρου και τρίτου τριμήνου κύησης στον πλακούντα
Authors: Λυμπέρης Αναστάσιος
Published: August 2021

Εισαγωγή: Η προεκλαμψία είναι ένα σοβαρό μαιευτικό πρόβλημα και χαρακτηρίζεται από σημαντικά ποσοστά μητρικής και νεογνικής νοσηρότητας και θνητότητας και η αιτία της παραμένει ουσιαστικά άγνωστη παρά τις διάφορες θεωρίες που έχουν διατυπωθεί.Στόχος μελέτης: Η διερέυνηση 6 δεικτών πλακουντιακού ιστού και η σύγκριση της έκφρασης τους σε πλακούντες μεταξύ προεκλαμπτικών γυναικών και γυναικών που δεν εμφάνισαν προεκλαμψία. Λαμβάνοντας υπόψη την συσχέτιση της παθολογικής πλακουντοποίησης που επισυμβαίνει στην προεκλαμψία με την κυτταρική απόπτωση μελετήθηκαν οι δείκτες ΤUNEL, C8 και Μ30 και λόγω της συσχέτισης της παθολογικής πλακουντοποιησης με την διαδικασία της ογκογένεσης μελετήθηκαν οι δείκτες ΜΤΑ1, ΜΤΑ3 και CRIP1.Υλικά: Το υλικό για την εκτέλεση του πειράματος αυτού αποτέλεσαν πενήντα ένα (51) δείγματα πλακουντιακών ιστών. Τα είκοσι τέσσερα (24) από αυτά προήλθαν από ιστούς προεκλαμπτικών κυήσεων ενώ τα υπόλοιπα είκοσι εφτά (27) προήλθαν από φυσιολογικές κυήσεις και χρησιμοποιήθηκαν ως μάρτυρες. Πειραματική Διαδικασία: Τα δείγματα μετά την διαδικασία της ανοσοιστοχημείας μελετήθηκαν με ηλεκτρονικό μικροσκόπιο και η έκφραση τους βαθμολογήθηκε σύμφωνα με το γερμανικό ημι-ποσοτικό σύστημα βαθμολόγησης λαμβάνοντας υπόψιν την ένταση χρώσης και την έκταση (PPSI).Συμπεράματα: Οι τιμές έκφρασης (PPSI) και των 6 υπο μελέτη δεικτών στις προεκλαμπτικές ασθενείς ήταν στατιστικά σημαντικά υψηλότερες σε σύγκριση με την ομάδα ελέγχου (p<0,001). Η στατιστικά σημαντική αυτή διαφορά στην έκφραση αυτών των πλακουντακών δεικτών μετάξύ των κυήσεων με προεκλαμψία και αυτών χωρίς προεκλαμψία, οδηγεί στο συμπέρασμα ότι διαδραματίζουν σημαντικό ρόλο στην εξελικτική πορεία της προεκλαμψίας και ότι θα αποτελέσουν χρήσιμο εργαλείο για περαιτέρω έρευνα στην πρόληψη και προγνωση αυτής της τόσο σοβαρής παθολογικής οντότητας για την έγκυο και το κύημα
Γενετικά χαρακτηριστικά Κυπρίων ααθενών με σηπτικό σύνδρομο σε έδαφος χρόνιας νεφρικής ανεπάρκειας
Authors: Παναγίδου Αλεξία
Published: August 2021

ΣΚΟΠΟΣ: Γονιδιακοί πολυμορφισμοί της IL-6 έχουν συσχετιστεί με προδιάθεση στην ανάπτυξη χρόνιας νεφρικής νόσου (ΧΝΝ). Σκοπός της παρούσας μελέτης είναι η διερεύνηση πιθανής συσχέτισης πολυμορφισμών στην περιοχή του εκκινητή της IL-6 με την ανάπτυξη και εξέλιξη σηπτικού συνδρόμου σε ασθενείς με ΧΝΝ.ΜΕΘΟΔΟΙ: Μια ομάδα 115 μαρτύρων που περιελάμβανε ασθενείς με ΧΝΝ χωρίς λοίμωξη και μια ομάδα 198 ασθενών με ΧΝΝ και σήψη εντάχθηκαν στη μελέτη. Μελέτη των γονιδιακών πολυμορφισμών στις θέσεις rs1800795 και rs1800796 της περιοχής του εκκινητή της IL-6 πραγματοποιήθηκε με την αντίδραση πολυμορφισμού του μήκους των θραυσμάτων DNA μετά από επώαση με περιοριστικά ένζυμα (RFLP-PCR: Restriction Fragment Length Polymorphism). Τα επίπεδα IL-6 στον ορό μετρήθηκαν με ανοσοενζυμική μέθοδο.ΑΠΟΤΕΛΕΣΜΑΤΑ: Η συχνότητα του γονότυπου GG στη θέση rs1800796 ήταν μεγαλύτερη στους ασθενείς (78.3%) σε σύγκριση με τους μάρτυρες (62.6%). Δεν παρατηρήθηκε διαφορά στη συχνότητα γονότυπων ανάμεσα σε ασθενείς και μάρτυρες στη θέση rs1800795. Ο σχετικός κίνδυνος για σήψη (OR) σε ασθενείς με το GG γονότυπο στη θέση rs1800796 ήταν 2.07 (95%CIs: 1.24-3.44, p=0.005). Το αποτέλεσμα αυτό επιβεβαιώθηκε στην πολυπαραγοντική ανάλυση στην οποία λήφθηκαν υπόψη διάφορες αιτίες συννοσηρότητας. Η θνητότητα από όλα τα αίτια εντός 28 ημερών δε διέφερε στους ασθενείς με το GG γονότυπο σε σύγκριση με ασθενείς με τους GC και CC γονότυπους στη θέση rs1800796, αλλά η θνητότητα από καρδιαγγειακά επεισόδια μη σχετιζόμενα με τη λοίμωξη ήταν μεγαλύτερη σε ασθενείς με το GG γονότυπο (25.8%) σε σχέση με ασθενείς με τους GC, CC γονότυπους (2.4%, p=0.031). Tα επίπεδα IL-6 στον ορό ήταν μεγαλύτερα στους ασθενείς με τους γονότυπους GC και CC στη θέση rs1800796 και πολυοργανική ανεπάρκεια (p=0.013).ΣΥΜΠΕΡΑΣΜΑΤΑ: Ο GG γονότυπος στη θέση rs1800796 του εκκινητή της IL-6 προδιαθέτει στην ανάπτυξη σήψης σε ασθενείς με χρόνια νεφρική νόσο και στη θνητότητα από καρδιαγγειακά αίτια εντός 28 ημερών από την έναρξη του σηπτικού συνδρόμου.
Αξιολόγηση της κιναισθησίας με τη χρήση ειδικών διαδραστικών μέσων
Authors: Καλλίστρατος Αχιλλέας
Published: August 2021

Η μελέτη των χαρακτηριστικών της αισθητηριακής αντίληψης μπορεί να προσφέρει κατευθύνσεις για τη βελτίωση των μεθόδων ανίχνευσης και αξιολόγησης των κιναισθητικών χαρακτηριστικών. Οι χρήση εφαρμογών εικονικής πραγματικότητας μπορούν να έχουν την ίδια αξιοπιστία αποτελεσμάτων με τη χρήση απτών συσκευών. Ο σκοπός είναι διττός. Σε πρώτο επίπεδο σκοπός είναι η κατασκευή του συστήματος ελέγχων. Ένας συνδυασμός λογισμικού και συσκευών, που θα μπορούν να καταγράφουν τα αντικειμενικά μεγέθη των ερεθισμάτων και των αντίστοιχων απαντήσεων που προκαλούνται στο υποκείμενο.Σε δεύτερo επίπεδο η δημιουργία ενός πειραματικού μοντέλου ελέγχου της αισθητηριακής μνήμης και αντίδρασης και η εφαρμογή του σε συγκεκριμένο πληθυσμό. Ο μελετώμενος πληθυσμός ήταν αγόρια ηλικίας δέκα έως έντεκα ετών. Το πλήθος είχε 115 άτομα χωρισμένα σε 4 ομάδες:Αθλητές καλαθοσφαίρισης 25Αθλητές ποδοσφαίρου 30Αθλητές Tae kwon do 30Μη αθλητές 30Το σύστημα ελέγχου περιλάμβανε ένα δυναμόμετρο Lafayette και λογισμικά εργαστηριακής έρευνας και τεχνολογίας LabVIEW.Ως χαρακτηριστικά του πειραματικού μοντέλου ελέγχου επιλέχθηκαν :-Η αντίληψη εφαρμογής δύναμης.-Η αντίληψη θέσης αντικειμένου στο χώρο.-Η χρωματική αντίληψη.-Η ακουστική αντίληψη.-Η κινητική αντίδραση σε οπτικό ερέθισμα.-Η κινητική αντίδραση σε ηχητικό ερέθισμα.Το σύστημα ελέγχου πραγματοποιεί αντικειμενική καταγραφή των αισθητηριακών και κιναισθητικών χαρακτηριστικών. Η πολύπλευρη παραμετροποίηση των εφαρμογών, δίνει ευελιξία στη δημιουργία μοντέλων ελέγχου. Σε μεγάλο ποσοστό των μνημονικών ελέγχων υπάρχει ισχυρό στατιστικό ενδιαφέρον. Το γεγονός αυτό ενισχύει την υπόθεση ότι είναι εφικτή η δημιουργία πρωτοκόλλων συγκριτικού ελέγχου και κατ’ επέκταση αξιολόγησης της μνημονικής ικανότητας. Στο μνημονικό έλεγχο εφαρμογής δύναμης παρατηρήθηκε διαφοροποίηση ανάμεσα στην αρχική πίεση και στην επανάληψη στο σύνολο των εξεταζόμενων. Στο σύνολο των μετρήσεων, οι αθλητές του Tae kwon do είχαν τα πιο υψηλά σκορ.Στον έλεγχο της μνήμης αντικειμένου στο χώρο, στο σύνολο των εξεταζόμενων, παρατηρήθηκε λανθασμένη τοποθέτηση του αντικειμένου ως προς τον άξονα Ζ που προσδιορίζει το βάθος. Στη χρωματική μνήμη, ως προς τις χρωματικές συνιστώσες(RGB) παρατηρήθηκε αλλοίωση στο Κόκκινο και στο Μπλε χρώμα, ενώ δεν εντοπίστηκε κάποια διαφοροποίηση των αποτελεσμάτων της χρωματικής αντίληψης σε σχέση με τον παράγοντα άθλημα. Στους ελέγχους αισθητηριακής αντίδρασης οι αθλητές του Tae kwon do είχαν τη γρηγορότερη αντίδραση.Η παρούσα έρευνα έδωσε στοιχεία ότι σύστημα ελέγχου μπορεί να αποτελέσει εργαλείο έρευνας των αισθητικοκινητικών χαρακτηριστικών, ενισχύοντας την επίλυση ερευνητικών προβλημάτων που σχετίζονται με τη χρήση μεθοδολογιών υποκειμενικής εκτίμησης. Η δομή του, επιτρέπει την αναβάθμιση στη δυνατότητα καταγραφής μεταβλητών, γεγονός που προσδίδει προοπτική εξέλιξης των ερευνητικών πεδίων στη δόμηση νέων ανιχνευτικών και διαγνωστικών μεθόδων.
Μελέτη της επίδρασης των ινών στη μηχανική συμπεριφορά του ινοπλισμένου σκυροδέματος
Authors: Σουλιώτη Δήμητρα
Published: August 2021

Στη σημερινή εποχή υπάρχει μία συνεχής ανάγκη για τη δημιουργία και ανάπτυξη νέων υλικών. Επιπλέον, η ενίσχυση και η διερεύνηση των μηχανικών ιδιοτήτων τους αποτελεί επιτακτική ανάγκη του σύγχρονου τεχνολογικού κόσμου, λόγω των αυξημένων απαιτήσεων των εξελιγμένων και σύνθετων εφαρμογών. Για το λόγο αυτό, υλικά που είναι ευρέως διαδεδομένα στον κατασκευαστικό τομέα, όπως το σκυρόδεμα, συνεχίζουν να αναπτύσσονται και να εξελίσσονται, ώστε να καλύπτουν τις όλο και αυξανόμενες ανάγκες και εφαρμογές. Η ανάπτυξη, λοιπόν, του ινοπλισμένου σκυροδέματος καλύπτει αρκετές απαιτήσεις των σύγχρονων κατασκευών, καθώς οι ίνες βελτιώνουν κάποιες από τις μηχανικές ιδιότητες του σκυροδέματος. Αντικείμενο της παρούσας διδακτορικής διατριβής αποτελεί η μελέτη της επίδρασης των ινών στις μηχανικές ιδιότητες του ινοπλισμένου σκυροδέματος με ίνες χάλυβα. Ως εκ τούτου, διερευνήθηκε η διεπιφάνεια ίνας/μήτρας και μελετήθηκαν οι θλιπτικές και καμπτικές ιδιότητες του ινοπλισμένου σκυροδέματος. Συγκεκριμένα, η μελέτη της διεπιφάνειας ίνας/μήτρας που πραγματοποιήθηκε μέσω δοκιμών εξόλκευσης, αφορά την επίδραση των γεωμετρικών χαρακτηριστικών των ινών, της χημικής τροποποίησης με φωσφορικό ψευδάργυρο σε ίνες διαφορετικών γεωμετριών και της κατ’ όγκον περιεκτικότητας των ινών στη συμπεριφορά εξόλκευσης. Σχετικά με τη διερεύνηση των θλιπτικών και καμπτικών ιδιοτήτων του ινοπλισμένου σκυροδέματος μελετήθηκε η επιρροή της ποιότητας της μήτρας μέσω της διαφοροποίησης του λόγου Ν/Τ και συγκρίθηκαν με τις αντίστοιχες ιδιότητες του άοπλου σκυροδέματος. Επίσης, ερευνήθηκε η επίδραση των γεωμετρικών χαρακτηριστικών των ινών, όπως το μήκος, η διάμετρος, το σχήμα και ο λόγος μορφής τους στις συγκεκριμένες ιδιότητες. Επιπλέον, η κατ΄όγκον περιεκτικότητα των ινών, καθώς και η χημική τροποποίησή τους αποτέλεσε αντικείμενο μελέτης αναφορικά με τις θλιπτικές και καμπτικές ιδιότητες του ινοπλισμένου σκυροδέματος. Η επίδραση των δύο συγκεκριμένων παραγόντων αποτιμήθηκε και με τη μη καταστροφική μέθοδο της Ακουστικής Εκπομπής. Επιπρόσθετα, τα γεωμετρικά χαρακτηριστικά των τροποποιημένων και μη τροποποιημένων ινών συνδυάστηκαν σε μία παράμετρο, την επιφάνεια επαφής, η οποία συσχετίστηκε με την κανονικοποιημένη παραμένουσα αντοχή και την κανονικοποιημένη δυσθραυστότητα. Bάσει αυτού μπορεί να εξαχθεί ο βέλτιστος συνδυασμός επιφάνειας επαφής και αριθμού ινών στο δοκίμιο για τη βέλτιστη δυσθραυστότητα.
Η σχέση οικονομίας και πολιτικής στη μαρξιστική θεωρία
Authors: Τζαρέλλας Διονύσιος
Published: August 2021

Η διατριβή μελετά τη σχέση οικονομίας-πολιτικής στη μαρξιστική θεωρία και πιο ειδικά τη συσχέτιση των μορφών του κράτους με τη δυναμική της οικονομικής κρίσης και τον τρόπο εγγραφής των κοινωνικών συσχετισμών στους κρατικούς μηχανισμούς.Αρχικά αναλύονται οι επιστημολογικές προϋποθέσεις της διαλεκτικής σχέσης οικονομίας- πολιτικής που επιτρέπουν την κριτική ανασυγκρότηση της μαρξικής θεωρίας του κράτους, απηλλαγμένης από μηχανιστικές αναγωγές του πολιτικού εποικοδομήματος στην οικονομική βάση. Στη συνέχεια μελετάται το σύνολο του μαρξικού έργου με στόχο την ανίχνευση εκείνων των στοιχείων που συγκροτούν μια μαρξιστική θεωρία του κράτους. Σκοπός είναι η συγκρότηση ενός αναλυτικού σχήματος που ερμηνεύει τους μετασχηματισμούς του κράτους ως απόρροια της αλλαγής των σχέσεων ανάμεσα στις κοινωνικές τάξεις τη στιγμή της κρίσης και αναδεικνύει τις προϋποθέσεις μετάβασης και τα χαρακτηριστικά του αυταρχικού μετασχηματισμού του κράτους. Το ερμηνευτικό σχήμα των μετασχηματισμών του κράτους, εμπλουτίζεται με τις παραδοχές μαρξιστών στοχαστών, όπως ο Γκράμσι και ο Πουλαντζάς και επικαιροποιείται, ενσωματώνοντας στο σκληρό πυρήνα του, τις αλλαγές του κράτους και του καπιταλιστικού τρόπου παραγωγής που έχουν συμβεί κατά τον 20ο αιώνα.Χρησιμοποιώντας το ερμηνευτικό σχήμα που έχει συγκροτηθεί, αναλύεται η συσχέτιση της παρούσας οικονομικής κρίσης με τους μετασχηματισμούς των ευρωπαϊκών θεσμών και των δομών του ελληνικού κράτους. Οι αυταρχικές μετατοπίσεις του ελληνικού κράτους και των ευρωπαϊκών δομών προσομοιάζουν με ένα σύγχρονο κράτος έκτακτης ανάγκης που ακυρώνει εν μέρει τη σχετική αυτονομία του πολιτικού και καθιστά πολιτικά κυρίαρχη την οικονομία για να εξασφαλίσει την αναπαραγωγή των καπιταλιστικών κοινωνικών σχέσεων.
Τα επίπεδα της αδιπονεκτίνης ως βιολογικός δείκτης ανοσιακών και μεταβολικών διαταραχών σε όγκους
Authors: Μιχαλάκης Κωνσταντίνος
Published: August 2021

Συμπέρασμα: Παρά τα όρια του σχεδιασμού της μελέτης μας, η πρώτη παγκοσμίως μελέτη στην οποία γίνεται σύγκριση των επιπέδων αδιπονεκτίνης και των παραμέτρων της ινσουλινοαντοχής σε ένα επαρκές δείγμα ασθενών με καρκίνο του προστάτη, σε μια προσπάθεια να γίνει διάκριση μεταξύ της απευθείας per se δράση της αδιπονεκτίνης στον καρκίνο του προστάτη, σε σύγκριση με την καλά μέχρι τώρα μελετηθείσα δράση μέσω οδών ευαισθησίας στην ινσουλίνη. Η επίπτωση της αδιπονεκτίνης σε καρκινικούς ασθενείς έχει ήδη τεκμηριωθεί από την ομάδα μας και άλλες ομάδες. Παρ 'όλα αυτά, αυτή είναι η πρώτη άμεση απόπειρα ποτέ να απομονώσει την αδιπονεκτίνη από την ευαισθησία στην ινσουλίνη και η πρώτη έμμεση απόδειξη ότι η αδιπονεκτίνη μπορεί να ενεργεί per se στην παθογένεση του καρκίνου μέσω μιας από τις ανωτέρω οδούς, αλλά όχι εκείνη της αντίστασης στην ινσουλίνη. Αν περαιτέρω μελέτες σε άλλες κακοήθειες δείχνουν τα ίδια αποτελέσματα, αυτό θα ενισχύσει μια τέτοια συσχέτιση. Εν ολίγοις, δείξαμε ότι υψηλότερες συγκεντρώσεις αντιπονεκτίνης στο πλάσμα που σχετίζονται με μειωμένο κίνδυνο καρκίνου του προστάτη σε αυτόν τον πληθυσμό των Ελλήνων ανδρών και ότι όλες οι συσχετίσεις υπάρχουν ανεξάρτητα από το μονοπάτι της ευαισθησίας στην ινσουλίνη, η οποία μέχρι στιγμής έχει προταθεί να είναι η κύρια συνέπεια της αντιπονεκτίνης στην καρκινογένεση. Αυτά τα αποτελέσματα υποδηλώνουν ότι η αδιπονεκτίνη μπορεί να εμπλέκεται στην ανάπτυξη του καρκίνου του προστάτη per se.
Κοινωνικός διαχωρισμός, εκπαίδευση και πόλη
Authors: Βέργου Πηνελόπη
Published: August 2021

Η διατριβή έχει σκοπό την παρουσίαση της έρευνας που πραγματοποιήθηκε σε περιοχές της Δ. Αττικής και αφορά τη διερεύνηση νέων μορφών κοινωνικού διαχωρισμού και χωρικών ανισοτήτων που προκύπτουν μέσα από τις εκπαιδευτικές στρατηγικές, κυρίως των μεσαίων στρωμάτων, σε προάστια της Δ. Αττικής (Δ. Αχαρνών, Λιόσια, Ασπρόπυργος). Η χωρική συγκέντρωση νοικοκυριών με χαμηλά εισοδήματα καθώς και η έντονη παρουσία ομάδων με εθνικές και πολιτισμικές διαφορές στις συγκεκριμένες περιοχές οδηγεί τα μεσαία και ανώτερα στρώματα στην υιοθέτηση στρατηγικών για την εκπαίδευση των παιδιών τους. Το υποβαθμισμένο κοινωνικά περιβάλλον της υπό μελέτης περιοχής και η αδυναμία για κοινωνική και χωρική κινητικότητα παράγουν «θύλακες φτώχειας». Το σχολικό σύστημα συμμετέχει σε αυτή την παθολογία των περιοχών με την έννοια της αυξανόμενης διαφοροποίησης μεταξύ των δημόσιων σχολείων. Οι ομάδες με εθνικές και πολιτισμικές διαφορές καθώς και τα χαμηλότερα εισοδηματικά κοινωνικά στρώματα αντιμετωπίζουν το μεγαλύτερο διαχωρισμό. Η έρευνα στηρίζεται σε στοιχεία που αντλήθηκαν μέσα από δειγματοληπτική στατιστική ανάλυση των μητρώων μαθητών τεσσάρων (4) δημοσίων σχολείων (Γυμνάσια) στον Δήμο Αχαρνών (1094 μαθητές) καθώς και μέσα από πενήντα πέντε (55) συνεντεύξεις σε βάθος, με ημιδομημένο ερωτηματολόγιο, με γονείς και εκπαιδευτικούς φορείς. Ερωτήματα που θα μας απασχολήσουν είναι πως μέσα από τους μηχανισμούς κοινωνικής αναπαραγωγής, όπως η εκπαίδευση αναπαράγονται και ενισχύονται τακτικές κοινωνικού διαχωρισμού; Ποιες είναι οι διαφορετικές στρατηγικές των μεσαίων στρωμάτων και πως οι επιλογές τους ενισχύουν το σχολικό διαχωρισμό και κατά συνέπεια στεγαστικό; Πως τα θεσμικά ιδρύματα υιοθετούν τις ίδιες διαχωριστικές στρατηγικές; Και τελικά, οι νέες διαχωριστικές τάσεις των μεσαίων στρωμάτων οδηγούν σε μεγαλύτερη κοινωνική πόλωση και στεγαστική διαφοροποίηση όπως για παράδειγμα, συγκέντρωση υψηλότερων κοινωνικών στρωμάτων σε συγκεκριμένες περιοχές και ταυτόχρονα δημιουργία θυλάκων φτώχειας σε διαφορετικές περιοχές; Τα αποτελέσματα της εμπειρικής έρευνας παρουσιάζουν μια πιο προσεκτική ματιά στην τοπική κοινωνία και στις στρατηγικές των νοικοκυριών για κοινωνική αναπαραγωγή και κινητικότητα, που προάγουν νέες μορφές διαχωρισμού και κατακερματισμού του αστικού χώρου, μέσα από την υιοθέτηση στρατηγικών όπως η επέμβαση, η απόσυρση, η αποφυγή του δημόσιου σχολείου ή αλλαγή των ορίων των σχολικών περιοχών, ιδιαίτερα σε χώρους κοντά σε οικισμούς τσιγγάνων.
Ανάπτυξη νέων νανοσύνθετων υλικών εποξειδικών ρητινών με προηγμένες νανοδομές πυριτίας
Authors: Γκιλιόπουλος Δημήτριος
Published: August 2021

Σκοπός της παρούσας διατριβής είναι η παρασκευή νανοσύνθετων ελαστομερών και υαλωδών εποξειδικών πολυμερών χρησιμοποιώντας νανοδομημένες μεσοπορώδεις πυριτίες τύπου SBA-15 και MCF, καθώς και μικρο/νανοσωματίδια πυριτίας τύπου PEI-SiO2 και η μελέτη των μηχανικών, θερμομηχανικών και θερμικών ιδιοτήτων τους. Πιο συγκεκριμένα, θα εξεταστούν η επίδραση της συγκέντρωσης, του πορώδους, της μορφολογίας και της οργανικής τροποποίησης των νανοδομημένων πυριτίων. Επίσης, οι ιδιότητες των νέων νανοσύνθετων υλικών θα συγκριθούν με αυτές νανοσύνθετων υλικών με περισσότερο κλασσικά νανοπρόσθετα, όπως φυλλόμορφες αργίλους, νανοσωλήνες άνθρακα και πυρογενής νανο-πυριτία.
'Ασκηση και αυτορρύθμιση για τη διακοπή του καπνίσματος
Authors: Τζατζάκη Θεοδώρα
Published: August 2021

Σκοπός της παρούσας έρευνας ήταν η ανάπτυξη, εφαρμογή και αξιολόγηση ενός παρεμβατικού προγράμματος άσκησης για τη διακοπή του καπνίσματος. Για το σκοπό αυτό διενεργήθηκαν 3 έρευνες. Οι δύο πρώτες έρευνες ήταν πειραματικές με σκοπό να εξετάσουν παραμέτρους που θα βοηθούσαν την ανάπτυξη της παρέμβασης, και η τρίτη έρευνα ήταν η εφαρμογή και αξιολόγηση της παρέμβασης. Σκοπός της 1ης έρευνας ήταν να συγκριθούν τα αποτελέσματα δύο διαφορετικών εντάσεων άσκησης, μέτριας έντασης άσκηση και έντονης έντασης άσκηση, στη καθυστέρηση του καπνίσματος (μέτρηση του πραγματικού χρόνου μέχρι το 1ο τσιγάρο μετά από άσκηση). Επιπλέον, εξετάστηκαν οι προτιμήσεις των συμμετεχόντων σχετικά με τα πρωτόκολλα άσκησης (μέτριας και έντονης έντασης ποδηλασία). Τα αποτελέσματα έδειξαν σημαντικές διαφορές μεταξύ της συνθήκης ελέγχου και της μέτριας έντασης άσκηση, καθώς και μεταξύ της συνθήκης ελέγχου και της υψηλής έντασης άσκηση, αλλά όχι μεταξύ των συνθηκών μέτριας και υψηλής έντασης άσκηση. Επιπρόσθετα, η ανάλυση έδειξε μια προτίμηση για το πρωτόκολλο άσκησης μέτριας έντασης. Σκοπός της 2ης έρευνας ήταν να διερευνηθούν οι απόψεις των καπνιστών σχετικά με την χρήση τεχνικών αυτορρύθμισης κατά την άσκηση για την περαιτέρω υιοθέτηση της άσκησης για τη διακοπή του καπνίσματος. Οι συμμετέχοντες ολοκλήρωσαν τρεις πειραματικές συνθήκες: ελέγχου, άσκηση, και άσκηση με τη χρήση στρατηγικών αυτορρύθμισης (ΣΑ). Τα αποτελέσματα έδειξαν ότι η χρήση των τεχνικών αυτορρύθμισης αναγνωρίστηκε από τους συμμετέχοντες ως μία παράμετρος που θα διευκόλυνε την υιοθέτηση άσκησης που θα στόχευε στη διακοπή του καπνίσματος. Σκοπός της 3ης έρευνας ήταν να αναπτύξει, εφαρμόσει και αξιολογήσει ένα παρεμβατικό πρόγραμμα άσκησης για την διακοπή του καπνίσματος το οποίο βασίστηκε στη θεωρία του αυτο-καθορισμού και στη χρήση στρατηγικών αυτορρύθμισης. Στην έρευνα συμμετείχαν 25 μη ασκούμενοι καπνιστές, 16 στην ομάδα παρέμβασης και 9 στην ομάδα ελέγχου. Με την ολοκλήρωση της παρέμβασης 10 συμμετέχοντες από την ομάδα παρέμβασης είχαν διακόψει το κάπνισμα, ενώ έξι είχαν μειώσει τον αριθμό των τσιγάρων που κάπνιζαν κατά περίπου 75%. Τα αποτελέσματα έδειξαν ότι αυξήθηκε η συχνότητα της άσκησης και στις οκτώ εβδομάδες, όπως επίσης, και η αυτο-αποτελεσματικότητα ως προς την άσκηση, η αυτο-αποτελεσματικότητα να ξεπεραστούν τα εμπόδια προς την άσκηση, και η αυτο-αποτελεσματικότητα ως προς την αποχή από το κάπνισμα, ενώ μειώθηκε η συμπεριφορά του καπνίσματος. Δεν παρατηρήθηκαν αλλαγές στην άσκηση ή το κάπνισμα για την ομάδα ελέγχου. Τα ευρήματα παρέχουν υποστήριξη για την αξία της άσκησης ως εργαλείο για τη διακοπή του καπνίσματος, παρέχουν χρήσιμες κατευθύνσεις για το σχεδιασμό και την υλοποίηση παρεμβάσεων και ενθαρρύνουν την περαιτέρω έρευνα για τον ρόλο της άσκησης στην καταπολέμηση του καπνίσματος.
Μη γραμμική ανάλυση, έλεγχος και ευστάθεια συστημάτων ισχύος με φωτοβολταϊκή πηγή και ελεγχόμενους μετατροπείς
Authors: Κρομμύδας Κωνσταντίνος
Published: August 2021

Η παρούσα διδακτορική διατριβή εντάσσεται στο πλαίσιο που αφορά στο πεδίο ελέγχου συστημάτων ισχύος και ειδικότερα στην εφαρμογή προηγμένων μεθόδων ανάλυσης και ελέγχου σε συστήματα ηλεκτρικής ενέργειας που χρησιμοποιούν ως κύρια πηγή φωτοβολταϊκές (Φ/Β) συστοιχίες. Ειδικότερα, λαμβάνοντας υπόψη τα ακριβή μη γραμμικά μοντέλα της Φ/Β πηγής ενέργειας, των συστημάτων αποθήκευσης ενέργειας και των μετατροπέων ισχύος, αναλύεται η συμπεριφορά των Φ/Β συστημάτων είτε σε λειτουργία διασύνδεσης με το δίκτυο ή σε αυτόνομη λειτουργία. Επειδή, δυο είναι οι βασικές ηλεκτρονικές διατάξεις ισχύος που χρησιμοποιούνται για τον έλεγχο των Φ/Β συστημάτων, η ανάλυση μας εστιάζεται στους δυο αυτούς μετατροπείς, δηλαδή το μετατροπέα συνεχούς ρεύματος σε συνεχές ρεύμα (ΣΡ/ΣΡ) ανύψωσης τάσης (μονής ή διπλής κατεύθυνσης) και τον τριφασικό μετατροπέα εναλλασσόμενου ρεύματος σε συνεχές ρεύμα (ΕΡ/ΣΡ). Έχοντας αναπτύξει τα πλήρη μοντέλα, προτείνονται απλοί νόμοι ελέγχου, κοινής μορφής και γενικής χρήσης, για τον έλεγχο συστημάτων Φ/Β πηγής/μετατροπέων ισχύος που είναι εύκολα υλοποιήσιμοι σε ένα πραγματικό σύστημα. Οι διατάξεις ελέγχου αυτές ενσωματώνονται στους ηλεκτρονικούς μετατροπείς ισχύος δημιουργώντας έτσι μια ολοκληρωμένη μονάδα διεπαφής, η οποία επιτυγχάνει τους επιθυμητούς στόχους ελέγχου κάθε φορά ανεξάρτητα από την τοπολογία του κυκλώματος. Ταυτόχρονα, αναπτύσσεται μια γενική μέθοδος ανάλυσης που αποδεικνύει ότι η προτεινόμενη διάταξη ελέγχου εξασφαλίζει ευστάθεια κλειστού βρόχου για τα συστήματα αυτά, σθεναρότητα και αποτελεσματική λειτουργία στη μεταβατική και μόνιμη κατάσταση λειτουργίας. Αρχικά, η προτεινόμενη διάταξη ελέγχου εφαρμόζεται σε ένα μετατροπέα ΣΡ/ΣΡ ανύψωσης τάσης που τροφοδοτεί ένα ωμικό φορτίο. Στη συνέχεια, εξετάζεται η περίπτωση του τριφασικού μετατροπέα ΕΡ/ΣΡ. Ακολούθως, μελετάται ένα Φ/Β σύστημα συνδεδεμένο στο ηλεκτρικό δίκτυο μέσω ηλεκτρονικών μετατροπέων πολλών βαθμίδων και συγκεκριμένα ενός μετατροπέα ΣΡ/ΣΡ ανύψωσης τάσης και ενός τριφασικού μετατροπέα ΕΡ/ΣΡ. Η ολοκλήρωση της εφαρμογής του προτεινόμενου ελέγχου γίνεται με τον έλεγχο ενός αυτόνομου Φ/Β συστήματος που ενσωματώνει συσσωρευτές και τροφοδοτεί φορτία ΣΡ και ΕΡ. Για την πλήρη επαλήθευση των θεωρητικών αποτελεσμάτων, οι παραπάνω περιπτώσεις αναλύθηκαν με εκτενείς προσομοιώσεις, ενώ επιπλέον πραγματοποιήθηκαν οι κατάλληλες πειραματικές υλοποιήσεις μέσω σύνθετων εργαστηριακών διατάξεων.
Διδασκάλισσες της Κρήτης - Υποκείμενα ιστορίας
Authors: Δελάκη Μαρία
Published: August 2021

Το θέμα στο οποίο επιχειρεί να συμβάλει η παρούσα μελέτη είναι η ανάδειξη των διδασκαλισσών της Κρήτης κατά τη χρονική περίοδο των αρχών του 19ου αιώνα έως το τέλος της περιόδου της Αυτονομίας (1913), ως δρώντων υποκειμένων της Ιστορίας. Επιμέρους στόχοι αποτέλεσαν η διερεύνηση της επαγγελματικής τους κατάρτισης αλλά και η εξέταση της επαγγελματικής τους σταδιοδρομίας ενώ ο τρίτος στόχος, ο οποίος διαπερνά τους δύο προηγούμενους, είναι η ανάδειξη της ιδιαίτερης ιστορικής τους εμπειρίας. Προκειμένου να επιτευχθούν ο βασικός σκοπός και οι επιμέρους στόχοι της μελέτης, η μέθοδος που επιλέχθηκε ήταν, κατά κύριο λόγο, η ιστορική ερμηνευτική και συμπληρωματικά η βιογραφική. Στην προκείμενη διατριβή, το υλικό που αξιοποιήθηκε προέρχεται από αρχεία και πρωτογενείς πηγές, ενώ κατά δεύτερο λόγο βασίζεται σε δευτερογενείς πηγές. Η μελέτη διαρθρώνεται σε τρία μέρη: Την Εισαγωγή, στο Κύριο μέρος, το οποίο αποτελείται από δύο βασικούς θεματικούς άξονες που εστιάζονται στη μελέτη της εκπαίδευσης των διδασκαλισσών της Κρήτης και στη διερεύνηση της διαμόρφωσης και της εξέλιξης της επαγγελματικής τους δραστηριότητας καθόλη την υπό εξέταση περίοδο και στα Συμπεράσματα. Ειδικότερα, όσον αφορά το θεματικό άξονα της εκπαίδευσής τους, η παρούσα μελέτη φέρνει για πρώτη φορά στο φως τις επιδράσεις που αυτή δέχτηκε, αρχικά από το σύνολο των ξένων ιεραποστολών, εξετάζοντας παράλληλα τις διαδικασίες που μεσολάβησαν και επέτρεψαν τη μετάβαση στη θεσμοθετημένη επαγγελματική κατάρτιση τόσο στην Κρήτη όσο και στο Ελληνικό κράτος. Όσον αφορά την επαγγελματική τους σταδιοδρομία, η έρευνα εστιάζεται στους τρόπους με τους οποίους οι διδασκάλισσες της Κρήτης αξιοποιούν την επαγγελματική τους ιδιότητα, αφενός για να προάγουν τη γυναικεία εκπαίδευση και το επάγγελμά τους και αφετέρου για να αμφισβητήσουν έμφυλες στερεοτυπικές αντιλήψεις, τοποθετώντας στο νησί τα θεμέλια της διαδικασίας επαναπροσδιορισμού του ρόλου και της θέσης της γυναίκας στην κοινωνία
Η ιστορία των τερατογενέσεων
Authors: Μικρούλης Γεώργιος
Published: August 2021

Η τερατολογία ασχολείται με τη μελέτη της ανάπτυξης των τεράτων καιγενικότερα των δυσμορφιών. Οι ιδιαίτερες αυτές δυσμορφίες θεωρούνταιανωμαλίες ή τερατομορφίες. Η Ιστορία της Τερατολογίας χωρίζεται σετρεις περιόδους: την μυθική ή φανταστική που εκτείνεται από τηνΑρχαιότητα μέχρι τα τέλη του 17ο αιώνα, την προεπιστημονική πουπεριλαμβάνει τον 18ο αιώνα και τα πρώτα είκοσι χρόνια του 19ου αιώνακαι την επιστημονική που αρχίζει το 1820 και φτάνει μέχρι τις μέρες μας.Στην παρούσα διδακτορική διατριβή γίνεται ιδιαίτερη αναφορά στιςδεισιδαιμονίες και μυθοπλασίες περί τεράτων αλλά και στο έργο τουδιαπρεπή γάλλου ιατρού Ambroise Paré (1510-1590) όπουπαρουσιάζονται συνολικά τριάντα τρεις εικόνες τεράτων ενώ παρατίθεταιη ταξινόμηση τους σύμφωνα με τις γενεσιουργές αιτίες τους. Ιδιαιτέρωςτονίζονται και οι επιστημονικές θεωρίες περί τερατογένεσης τωνδιαπρεπών ιατρών και βιολόγων Giuseppe degli Aromatari (1587-1660),Jan Swammerdam (1637–1680), Marcello Malpighi (1628-1694),Albrecht von Haller (1708–1777), Etienne Geoffroy Saint-Hilaire (1772 -1844), Isidore Geoffroy Saint-Hilaire (1805 –1861) και Camille Dareste(1822-1899) που έθεσαν τη βάση της σύγχρονης, επιστημονικάτεκμηριωμένης αντίληψης περί τεράτων.